Cătălin Teniță, de la REPER, și-a lansat candidatura la Primăria Sectorului 4: Eu nu sunt aici pentru betoane
Data publicării:
Preşedintele REPER Bucureşti, Cătălin Teniţă, şi-a lansat, sâmbătă, candidatura la Primăria Sectorului 4. La evenimentul desfășurat la intrarea în Orășelul Copiilor a participat și Nicușor Dan, scrie News.ro.
"Eu nu sunt aici pentru betoane. Betoanele ar trebui să nici nu existe într-o platformă a politicienilor, pentru că betoanele sunt o chestie administrativă. Eu sunt aici pentru o viziune, alături de echipa mea. Şi problema este foarte simplă - fiecare copil din sectorul acesta, fiecare copil din Bucureşti trebuie să aibă acces la nişte lucruri foarte simple: o masă caldă, acest la sport, acces la controale dentare, oftalmologice, dermatologice, controalele minimale, acces la anumite cursuri de joburi ale viitorului sau de pasiuni şi acces la servicii de tip, să spunem, prevenirea bullyingului şi prevenirea lucrurilor legate de psihologie, de consiliere. Şi, din păcate, noi, în oraşul ăsta, nu facem chestia asta", a susţinut Cătălin Teniţă, la evenimentul desfăşurat la intrarea în Orăşelul Copiilor din Sectorul 4.
Setarile tale privind cookie-urile nu permit afisarea continutul din aceasta sectiune. Poti actualiza setarile modulelor coookie direct din browser sau de aici – e nevoie sa accepti cookie-urile social media
Primarul general al Capitalei, Nicuşor Dan, prezent la eveniment, a pledat pentru promovarea valorilor în lupta politică.
"Eu cred că lupta adevărată este pentru valori. Adică oamenii ăia, cinci milioane, care au plecat din România unii au plecat de sărăcie, dar cei mai mulţi au plecat pentru că n-au mai suportat nedreptatea. Dacă vorbim de Sectorul 4, aici cred că se aplică cel mai bine acea sintagmă 'a furat, dar a şi făcut'. Sunt mulţi oameni în ţara asta care nu mai suportă sintagma asta. Sunt, din păcate, mulţi care cred că politicianul e cineva care ajuns acolo e intangibil şi e bine dacă ne mai aruncă şi nouă câte ceva, dar sunt unii care vor altceva şi asta este lupta. Eu mă bucur că sunt mulţi oameni care duc lupta asta. Cătălin Teniţă este de mult timp unul dintre ei. Vreau să fim şi mai mulţi. Succes!", i-a transmis Nicuşor Dan.
Copreşedinţii partidului, Ramona Strugariu şi Dragoş Pîslaru, au susţinut, la rândul lor, candidatura lui Cătălin Teniţă.
"A avea pionieri, a avea oameni antreprenori, oamenii care sunt gata să ne arate viziunea şi modul în care putem să atingem un viitor mai bun pentru Sectorul 4, pentru Bucureşti, pentru România, asta este ceea ce poate produce într-adevăr o modernizare reală, o schimbare. Şi, da, în acest moment, o echipă în care Cătălin Teniţă aduce suflet, aduce antreprenoriat, aduce calea de a moderniza Sectorul 4, alături de Nicuşor Dan şi de ceilalţi candidaţi în sectoare, acesta este, de fapt, viitorul pe care ni-l dorim: un viitor bun pentru tineri, bun pentru copii, bun pentru toţi locuitorii Sectorului 4, bun pentru Bucureşti şi România. Cătălin Teniţă, te aşteptăm la Sectorul 4", a spus Dragoş Pîslaru.
Şi Ramona Strugariu şi-a arătat susţinerea pentru Cătălin Teniţă.
"Ce a însemnat, ce a făcut el în mandat se poate traduce în activităţi în serviciul public. A fost şi rămâne un campion al susţinerii celor care chiar au nevoie de aplicarea concretă a ceea ce numim egalitate de şanse. Este şi un campion al egalităţii de gen şi crede în asta şi are foarte multe iniţiative legislative în acest sens. Este unul dintre cei mai buni antreprenori în domeniul digital pe care i-am cunoscut vreodată şi cred că această experienţă de management în antreprenoriat, de management digital şi de campioni în antreprenoriatul digital îl va ajuta foarte mult în ceea ce priveşte Primăria Sectorului 4, pentru că trebuie să fii un manager şi un bun administrator aici", a menţionat Strugariu.